Nu har jeg haft tre besøg hos elgiganten, alle ubehagelige, så jeg føler at det er på tide at tale om det.

Første gang var ved udgivelsen af StarCraft 2, hvor det var på tilbud. På hjemmesiden stod der at det var på lager, så jeg tog ned i butikken for at købe det. Jeg venter på en ekspedient, og får at vide at det er udsolgt, men at de vil få flere hjem om onsdagen (eller hvilken dag det nu var -- det er længe siden.) Vi aftaler, at de sætter en til side til mig, til afhentning den dag.
Fint nok, det er forståeligt at de bliver hurtigt udsolgt lige efter udgivelsen, og at lagerstatus på hjemmesiden ikke er 100% up-to-date. Det er selvfølgelig lidt irriterende, men dog acceptabelt.

Jeg kommer igen på den aftalte dag, venter i lang tid på en ekspedient, og får så at vide at varen ikke er hjemme. Okay, så skulle jeg måske have ringet og checket først, men ikke desto mindre var det ekstremt frustrerende.

I dag, et par år bagefter, synes jeg at jeg vil give elgiganten en chance til, da min mobiltelefon er i stykker, og jeg gerne vil have en ny så hurtigt som muligt. Jeg checker webshoppen, og varen er tilsyneladende hjemme, så jeg laver en collect@store bestilling, i håb om at kunne hente den samme dag.
Efter nogle minutter får jeg en mail, hvori der står at "varen er på lager nu!" (endda med fed skrift,) men at "der dog kan gå op til 2 timer før ordren er registreret i det lokale varehus."
Fint, tænker jeg, jeg tager bussen derud om to timer, og henter den. Efter en time tager jeg bussen, og ankommer to timer og ti minutter efter at have modtaget kvitteringen. Jeg står så i kø i et kvarter ved kassen, får at vide at den ikke er blevet lagt derned endnu, får stukket en seddel i hånden og bliver bedt om at gå over til tele-afdelingen efter den.
Fair nok, der er kun gået to timer og femogtyve minutter, det er forståeligt nok.
Jeg står i kø i endnu et kvarter, og bliver så spurgt hvor meget jeg giver i måneden for mit abonnement -- åh nej, tænker jeg, er gadesælgerne nu rykket ind i butikkerne? Jo, den rare ekspedient skulle da lige høre om jeg havde lyst til at skifte teleselskab, nu jeg var her. Jeg takker pænt nej, og han kigger så efter min vare. Det viser sig så, at den ikke er på lager.
Forbløffet over endnu en gang at være blevet taget ved næsen, spørger jeg hvordan det kan være at jeg har fået at vide at varen var på lager, og at den var reserveret til mig, hvis det ikke var sandt -- jeg får at vide at den er reserveret til mig, men at lagerstatus hurtigt ændrer sig med disse ting. Jeg beder pænt ekspedienten om at slette min reservation, takker, og går rasende ud af butikken.

Bottom line(s): jeg forstår, at der sker fejloptællinger af lagre, og at lagerstatus på en webshop, udover det, ikke altid kan være opdateret. Dog føler jeg at det er dybt forkert at sende mig en email, automatiseret eller ej, hvori der står at varen kan afhentes om to timer, hvis lagerstatus ikke er blevet checket efter. Det svarer i mine øjne direkte til, hvis jeg havde ringet og spurgt om varen var klar til afhentning, havde fået et ja, og derefter ikke havde kunnet afhente den i varehuset.
Jeg er måske urimelig, men hvis ikke det kan lade sig gøre at lave et digitalt lagersystem der fungerer, og automatisk checke det før man sender sin automatiserede kvittering, så kunne man vel fjerne beskeden om at "varen er på lager nu," fra den automatiserede mail? Er det for meget forlangt?